Vabariigi Valitsus

riigikantselei@riigikantselei.ee

Koopia:

Justiitsministeerium

info@just.ee

Majandus- ja Kommunikatsiooniministeerium

info@mkm.ee Meie 14.02.2024 nr 4/31

**Pöördumine seoses konkurentsiseaduse muutmise ja**

**sellega seonduvalt teiste seaduste muutmise seaduse eelnõuga**

Lugupeetud Kaja Kallas**!**

Eesti Kaubandus-Tööstuskoda (edaspidi: Kaubanduskoda) pöördub Vabariigi Valitsuse poole seoses konkurentsiseaduse muutmise ja sellega seonduvalt teiste seaduste muutmise seaduse eelnõuga, millega Eesti võtab siseriiklikusse õigusesse üle ECN+ direktiivi[[1]](#footnote-1).

Justiitsministeerium esitas 12. veebruaril 2024. aastal Vabariigi Valitsusele uuendatud kujul konkurentsiseaduse muutmise ja sellega seonduvalt teiste seaduste muutmise seaduse eelnõu. Uuendatud eelnõus sisaldub väga oluline ja põhimõtteline muudatus. Kui eelnõu varasemas versioonis oli keelatud teo toimepanemise eest trahvi kohaldamise õigus Konkurentsiametil, siis eelnõu viimase versiooni kohaselt on trahvi määramise õigus halduskohtul. Sellega seoses lisab eelnõu ka halduskohtumenetluse seadustikku uue peatüki.

Kaubanduskoda peab üldiselt positiivseks, et eelnõu kohaselt ei ole trahvi kohaldamise õigus enam Konkurentsiametil, vaid kohtul. Samas ei ole me veendunud, et kõige paremaks lahenduseks on anda trahvide määramise õigus just halduskohtule. Põhjus peitub selles, et haldusmenetlus ja halduskohtumenetlus ei ole loodud karistava iseloomuga menetluste jaoks ning ei pruugi tagada menetlusosalistele piisavat kaitset, või tuleks selle tekitamiseks muuta kehtivat kohutumenetluse regulatsiooni oluliselt enam kui praegu plaanitud. Eelnõu täiendab küll halduskohtumenetluse seadustikku uue peatükiga, kuid see koosneb üksnes kolmest paragrahvist ning me pole veendunud, kas nii vähestest täiendustest piisab. Meie hinnangul ei piisa ning on olemas ka palju kiirem lahendus. Leiame, et ühe lahendusena, mis meie hinnangul oleks oluliselt lihtsam, võiks direktiivi ülevõtmiseks kaaluda jätkuvalt väärteomenetlust ning anda trahvide kohaldamise õigus maakohtule.

**Kaubanduskoja ettepanek**:

**Kuna eelnõu sisaldab olulist muudatust võrreldes kooskõlastusringi läbinud eelnõuga ning varasemalt on mitmed huvigrupid olnud eelnõu osas kriitilised, siis palume hea õigusloome põhimõtete kohaselt saata eelnõu uuesti kooskõlastusringile, et õigusteadlased ja muud huvigrupid saaksid võimaluse olulised muudatused üle vaadata ja nende kohta tagasisidet anda. See võib eelnõu menetlemise protsessi paari nädala võrra pikemaks teha, kuid see on hädavajalik samm kvaliteetse õigusloome tagamiseks. Seega palume Vabariigi Valitsusel eelnõud hetkel Riigikogule mitte saata, vaid anda Justiitsministeeriumile ülesanne saata eelnõu uuesti kooskõlastusringile ning huvigruppidele arvamuse avaldamiseks.**

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Marko Udras

marko.udras@koda.ee 6040070

1. Euroopa Parlamendi ja Nõukogu direktiiv (EL) 2019/1, 11. detsember 2018, mille eesmärk on anda liikmesriikide konkurentsiasutustele volitused, et tulemuslikumalt tagada konkurentsinormide täitmine ja et tagada siseturu nõuetekohane toimimine [↑](#footnote-ref-1)